Gregor Einspieler, bratranec A. Einspielerja, je v Celovcu obiskoval gimnazijo (1864–1872) in bogoslovje ter bil 1876 posvečen. Kaplanoval je v Metnitzu (1877), pri Šentjakobu v Rožu (1879), Žabnicah (1880), Beljaku (1884), Celovcu (1887), kjer je deloval tudi v odboru Mohorjeve družbe ter bil nato župnik v Podkloštru (1889), postal duhovnik svetnik (1903), velikovški prošt in župnik v Tinjah (1907), od koder je moral 1919 bežati v Pliberk. Po plebiscitu je zapustil Koroško in od 1922 dalje živel kot župnik v Sv. Juriju v Slovenskih goricah.